Oosthuizen se tante ook kampioen | Netwerk24
12 Februarie 2019 07:08
Die 69-jarige Carina Theron, boervrou van die Hobhouse-distrik en tante van Louis Oosthuizen, het haar nie deur die weer laat ontwrig toe sy met die louere in die Vrystaatse vroue se senior gholfkampioenskappe in Welkom weggestap het nie.
Carina Theron. Foto: Verskaf
Die kampioenskappe het Saterdag in gure weerstoestande, met donderbuie en weerlig by Oppenheimerpark begin.
Theron het op die eerste dag met ’n uitstekende slagspeltelling van 79 (69 nett) vorendag gekom.
Sy het ’n voëltjie behaal en nie minder nie as sewe putjies in baansyfer oor die eerste nege putjies voltooi.
Dié telling van 37 houe was midde erge reënbuie en weerlig wat die spelers twee keer van die baan gedwing het.
Haar totaal oor die twee dae se spel was 165 houe (145 nett) wat haar die kroon as algehele wenner besorg het.
Theron, lid van die Bloemfontein-klub, speel van ’n voorgee van 10 af. Sy skroom nie om twee maal per week Rosestad toe te ry vir ’n ronde golf nie.– Sportredaksie
Meer oor: Gholf | Louis Oosthuizen | Welkom